Kaliňák, Robert, podpredseda vlády a minister vnútra SR (2014-12-12):
Ďakujem pekne. To svedčí o úrovni pána poslanca, tak ja to tiež nebudem komentovať, lebo máme tu takú tú novú kultúru v parlamente, pán poslanec, tak všetci budeme dodržiavať tie pravidlá, ktoré sú. Takže mi dovoľte predniesť návrh uznesenia. (Reakcie z pléna.) Vláda s návrhom skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Jánovi Počiatkovi, poverenému riadením ministerstva dopravy, výstavby a regionálneho rozvoja, nesúhlasí a poveruje toto stanovisko oznámiť v Národnej rade. Dovoľte, aby som prečítal odôvodnenie. Skupina poslancov Národnej rady Slovenskej republiky doručila 5. decembra 2014 predsedovi Národnej rady Slovenskej republiky návrh na vyslovenie nedôvery členovi vlády Slovenskej republiky Jánovi Počiatkovi, poverenému riadením Ministerstva dopravy, výstavby a regionálneho rozvoja Slovenskej republiky. Vláda k tomuto návrhu prijíma nasledovné stanovisko: Návrh na vyslovenie nedôvery vysvetľuje skupina poslancov viacerými zavádzajúcimi tvrdeniami, ktoré vychádzajú z nepravdivých konštatovaní a dezinterpretácií faktov. Hlavným argumentom opozície je, že kritériá súťaže boli stanovené účelovo, čím sa podľa ich tvrdenia neuskutočnila legitímna súťaž. Celý proces verejného obstarávania bol transparentný a legitímny, realizovaný bez jedinej otázky k súťažným podkladom, bez akejkoľvek žiadosti o vysvetlenie súťažných podkladov, bez jedinej námietky a bez jediného revízneho postupu. Podmienky účasti umožňovali účasť v súťaži mnohým spoločnostiam z celej Európskej únie, ako aj z celého sveta. Tento fakt jednoznačne potvrdzujú verejné vyhlásenia viacerých bankových inštitúcií, slovenských bankových inštitúcií. Súťaže sa nemuseli zúčastniť najmä preto, že pre nich nemusela byť zaujímavá, predovšetkým hospodársky. Preto sú argumenty predstaviteľov opozície o účelových kritériách predmetnej súťaže jednoducho nepravdivé. Takže je rovnako nenáležité spochybňovať výsledok súťaže ako celok. Vypísanie súťaže na zabezpečenie platieb za službu elektronického výberu mýta palivovými kartami bolo jednou z podmienok ukončenia konania o porušení pravidiel fungovania Európskej únie, ktoré sa týkalo verejnej zákazky na poskytovanie komplexnej služby elektronického výberu mýta. Slovenská republika dokázala Európskej komisii vysvetliť použité postupy a Európska komisia vysvetlenie akceptovala. Neakceptovaním podmienky Európskej komisie by Slovenská republika riskovala konanie na Európskom súdnom dvore. Tieto skutočnosti si uvedomovala aj predchádzajúca vláda Slovenskej republiky, čo jednoznačne vyplýva z písomnej komunikácie medzi jej predstaviteľmi a Európskou komisiou. Napriek tomu, že bývalá vláda o probléme vedela, v tejto veci nekonala, a teda tento prípad nevyriešila. Národná diaľničná spoločnosť (ďalej len „verejný obstarávateľ“) zverejnila svoj zámer realizovať zákazku v Úradnom vestníku Európskej únie a vo Vestníku verejného obstarávania. Súťažné podklady neboli diskriminačné, ani neznevýhodňovali jediného, resp. obmedzený počet uchádzačov. Podmienkou pre záujemcov bolo preukázať predchádzajúcu skúsenosť s účtovaním palivových alebo obdobných kariet. Viaceré banky verejne potvrdili, že sa mohli zúčastniť súťaže, čo samo osebe potvrdzuje, že verejné obstarávanie nebolo diskriminačné. Na účely vyhodnotenia ponúk stanovil verejný obstarávateľ jediné kritérium – najnižšiu cenu stanovenú v percentách ako percentuálny podiel z každej spracovanej autorizovanej transakcie palivovou kartou, ktorou bolo uhradené mýto. Vzhľadom na skutočnosť, že vo všeobecnosti nie je možné platiť za služby na jednom predajnom mieste na jednom termináli platobnou a palivovou kartou, poskytovateľ služby musí vybudovať nové zúčtovacie centrum pre overovanie platieb palivovými a bankovými kartami, tzv. back-office, a zabezpečiť obchodnozmluvné vzťahy s vydavateľmi palivových kariet vrátane prepojenia s ich zúčtovacími centrami, zabezpečiť obchodnozmluvné vzťahy so zúčtovacím centrom bankových kariet vrátane prepojenia s ich zúčtovacími centrami, výhodu tzv. front end system (sieť EFT POS terminálov vrátane softvérovej POS aplikácie). Z uvedeného dôvodu argumentácia o predpokladanej odplate 0,5 až 1 % sa nezakladá na reálnych podkladoch a je to iba jednoducho porovnanie s poplatkami z bankového druhu, ktoré však nie je možné použiť v tomto prípade. Ak by to bolo inak, stanovený maximálny limit odplaty na úrovni 7 % by predstavoval veľmi lukratívnu zákazku nielen pre všetky banky pôsobiace na Slovensku, ale aj ostatné subjekty, ktoré by sa súťaže mohli zúčastniť či už zo Slovenska, alebo v rámci Európskej únie, čo by malo vplyv aj na počet uchádzačov. Víťazom súťaže je spoločnosť Paywell. O víťazovi rozhodla najnižšia ponúknutá cena. Spoločnosť Paywell je účelová spoločnosť založená materskou spoločnosťou Cromwell. Zakladanie účelových spoločností je bežnou praxou všade vo svete. Sú to tzv. projektové spoločnosti, ktoré slúžia presne jednému projektu a jednému účelu, aby sa starali iba o jeden predmet činnosti. Verejný obstarávateľ preskúmal majetkové postavenie uchádzačov v súlade so zákonom. Možnosti, za akých okolností je možné vylúčiť uchádzača z účasti vo verejnom obstarávaní, definuje zákon. Aktuálny platný zákon o verejnom obstarávaní neumožňuje vylúčiť uchádzača z účasti na verejnom obstarávaní len na základe teritoriálneho pôsobenia, resp. krajiny registrácie spoločnosti, alebo na základe dátumu vzniku spoločnosti, pokiaľ daný uchádzač splnil podmienky účasti. Ak by verejný obstarávateľ vylúčil uchádzača zo súťaže len na základe dátumu vzniku spoločnosti alebo krajiny registrácie, konal by v rozpore so zákonom. Spoločnosť Paywell je dcérskou spoločnosťou firmy Cromwell, ktorá pôsobí na slovenskom trhu pod týmto názvom od roku 2008. Je to najväčší súkromný poskytovateľ poštových a doručovacích služieb na Slovensku. Podľa verejne dostupných údajov spoločnosť zamestnáva vyše 550 ľudí a v roku 2013 dosiahla obrat takmer 50 mil. eur. Je zvláštne, že dnes opoziční poslanci považujú Cromwell za schránkovú firmu, pričom jej služby zazmluvňovala aj vláda, ktorej boli súčasťou. Na základe uvedeného vláda Slovenskej republiky nesúhlasí s návrhom skupiny poslancov na vyslovenie nedôvery členovi vlády Slovenskej republiky Jánovi Počiatkovi, poverenému riadením Ministerstva dopravy, výstavby a regionálneho rozvoja Slovenskej republiky. V súčasnosti prebieha kontrola celého verejného obstarávania Úradom pre verejné obstarávanie, a to na základe podnetu ministra dopravy, a Úrad pre verejné obstarávanie je jedinou inštitúciou, ktorá môže zaujať relevantné stanovisko k priebehu celej súťaže. Dovoľte mi ešte osobný dôvetok a dva najpodstatnejšie fakty. Po prvé, boli ste vo vláde dva roky, vážení kolegovia, a dokonca KDH malo svojho ministra, ktorý bol dokonca prvým podpredsedom vlády. Dva roky ste mali možnosť túto situáciu vyriešiť. Dva roky ste platili 6,75. Mohli ste to kedykoľvek vyriešiť. Zodpovednosť platí, padla na vaše plecia, 6,75. Dnes je cena 6,15, čiže treba odvolať ministra preto, lebo je to lacnejšie, ako to bolo za vašej vlády. To je asi dôvod. Vaša logika by potom naznačovala, že pretože to vysúťaží lacnejšie, ako to bolo za vašej vlády, znamená, že asi vám chýba niekde tých 0,5. A vašou rétorikou by som mohol povedať, že teda práve preto, že vám tých 0,5 %, o ktorú znížil cenu, ukradol, tak preto ste nahnevaní. To je vaša logika, ja vás len citujem. To znamená, mali ste šancu to urobiť. Mali ste šancu to, čo tu dnes hovoríte, napraviť. Vždy hovoríte o alternatíve. Chcete hovoriť o alternatíve. Mohli ste to spraviť. Dva roky ste v tej veci nekonali. (Potlesk.) A po tých dvoch rokoch, keď začalo konať ministerstvo dopravy pod vedením Jána Počiatka a zazmluvnilo za nižšiu cenu, ako bola dovtedy, s tým máte problém. Je to zaujímavé, samozrejme. A druhá vec je, že vaším hlavným omylom je, že si pletiete schránkové firmy a garážové firmy. To, čo je hlavným problémom, sú rôzne zmluvy, ktoré ste mali na garážové, to znamená, firmy, ktoré nemajú nič, nemajú zamestnanca, nikdy neexistovali, nepôsobili, neplatia na Slovensku dane, prvýkrát existujú. Ak ja som sa dobre, ak som sa dobre dočítal, existuje firma Cromwell, ktorá je vlastne matkou tejto spoločnosti, ktorá tu zamestnáva 550 ľudí, ktorá platí dane, ktorá odvádza sociálne odvody na Slovensku, odvádza zdravotné poistenie, je zjavne na trhu dostatočne dlhodobo, vaša vláda s ňou uzatvárala takisto zmluvy, je potom pre mňa zaujímavé, aké účelové dôvody sa snažíte nájsť, aby ste mohli urobiť čisté politikárčenie. A toto je dôkazom toho, že to je iba politikárčenie a nie debata o reálnych faktoch. Ďakujem pekne. (Potlesk.)